**Bestyrelsesmøde I/2018**

**Ekstraordinært bestyrelsesmøde**

**31. januar 2018**

**Dagsorden**

9. marts 2018

**Tid:** Onsdag, den 31. januar kl. 10.00-12.00

**Sted:** FO-byen, Frederiksgade 78 B, 1, Aarhus

**Deltagere:** Formand Johs. Poulsen (JP), Henrik Brandt (HB)), Maja Pilgaard (MP), Rasmus K. Storm (RKS), Søren Bang (SB), Hans Stavnsager (HS), Tine Seir Bendix (TSB), Morten Bo Andersen (MBA)

Afbud: Camilla Andersen (CA), Johan Norberg (JA)

På Skype: Per Nylykke og Bente Skovgaard Kristensen fra KUM

**Dagsorden:**

**1) Velkomst ved formanden**

*Velkomst og evt. opfølgning på referat fra sidste møde den 131217.*

*Bilag:*

*Referat fra bestyrelsesmøde IV/2017, den 13. december 2017 (tidligere udsendt)*

JP bød velkommen til det hasteindkaldte ekstraordinære bestyrelsesmøde foranlediget af regeringens beslutning om at udflytte den københavnske afdeling af instituttet til Aarhus. Idan har på intet tidspunkt været involveret i udflytningsplanen, før en mundlig orientering fra ministeren af formanden og fra afdelingschefen af direktøren om eftermiddagen den 15. januar – dagen før offentliggørelsen af udflytningen. JP udtrykte forundring over ikke at være hørt forinden, så nogle af de mest truende konsekvenser kunne have været taget mere i opløbet. Der har tydeligvis ikke været specifikke overvejelser om Idans vilkår i indstillingerne om udflytning af statslige institutioner.

Bestyrelsen gennemgik et oplæg fra ledelsen om hurtigt at indgå nye samarbejder vedr. revision, bogholderi og ekstra lokalekapacitet i Aarhus som følge af udflytningen for at få mest mulig ro på de dele. Bestyrelsen godkendte dette.

Bestyrelsen godkendte referat fra bestyrelsesmødet den 13. december 2017.

**2) Risikovurdering og bestyrelsesrapport. Konsekvens af udflytning**

*Med udgangspunkt i udkast til opdateret risikovurdering og bestyrelsesrapport drøfter bestyrelsen, hvilke akutte tiltag, der skal iværksættes for at imødegå den stærkt forøgede risiko for instituttets økonomi og funktion som konsekvens af regeringens beslutning om at flytte Idans afdeling i København til Aarhus*

*Bilag:*

*Udkast til opdateret risikovurdering pr. 21. januar 2018*

*Bestyrelsesrapport af 21. januar 2018*

*Ledelsens repræsentanter i bestyrelsen gav en vurdering af udflytningens perspektiver:*

HB: Mange af instituttets primære indsatsområder og forskningsområder er truet af udflytningen, hvis den ikke forløber succesfuldt, omfattet er blandt andet forskning og analyse i områder som: Befolkningens idrætsvaner, drift, ledelse og org. af idrætsfaciliteter, større idrætsfaciliteter/oplevelsesøkonomi, innovation (Idrættens innovatører/investorer), good governance/foreningsledelse, grønlandsk idræt, socialt ekskluderede i idrætten samt planlagte internationale samarbejder om breddeidrætsudvikling. Ligeledes er udflytningen en udfordring for de seneste måneders arbejde med at styrke og strømline den administrative kapacitet, datahåndtering, it-infrastruktur m.v.

Sammenfattende opfattede HB det som helt afgørende, at følgende forhold meget hurtigt blev afklaret:

- administration

- økonomi ved udflytningen for ansatte og instituttet som helhed

- faglighed på de (ofte eksternt finansierede) analyse- og forskningsområder

Ligeledes vurderede HB, at situationen i tilfælde af en succesfuld udflytning også kunne rumme interessante perspektiver for nye netværk og projekter. Det er således ikke i sig selv en uoverstigelig udfordring, at instituttet samles i Aarhus. Udfordringen er ’at bygge bro’ over de kommende år uden at ryge ind i en ond cirkel af økonomiske problemer og tab af viden og kompetencer..

RKS supplerede med principielle overvejelser om betydningen af udflytningen og KUM’s regulering af instituttet i forhold til Idans status som selvejende institution

MP supplerede med, at konkurrencesituationen for Idans eksternt finansierede virksomhed er skærpet, bl.a. som følge af større bevillinger til idrætsorganisationerne. Der er derfor også behov for en diskussion af Idans generelle strategi. i forhold til at sikre uvildig forskning og analyse.

SB supplerede med, at det særlige forhold ved Idan om institution er det forhold, at institutionen i høj grad selv (med)finansierer sine aktiviteter gennem eksterne bevillinger i forhold til mission/grundlag. Den udfordring harmonerer dårligt med de generelle forvaltningsmæssige/økonomiske rammer, der fra KUM er meldt ud for implementering af udflytningen.

*Bestyrelsen drøftede herefter ledelsens vurderinger.*

JP havde ved orienteringen fra ministeren gjort udtrykkeligt opmærksom på sin bekymring over det principielle i ikke at blive hørt/inddraget i udflytningsbeslutningen samt sin bekymring over betydningen for instituttets bundlinje. Samtidig er der et stort tidspres, idet den første udgave af implementeringsplanen skal være klar i uge 10/2018

HS supplerede med, at han var klar til at kæmpe for at få udflytningen til at fungere, men det forudsatte en afklaring af den økonomiske udfordring (tab af indtægter og direkte udgifter) samt en afklaring af det principielle i, at en bestyrelse for en selvejende institution ikke kan stå med ansvaret for instituttets drift og økonomi, hvis et så afgørende indgreb sker helt uden for bestyrelsens indflydelse.

Bestyrelsen var enig i, at det ville være en forudsætning for en succesfuld udflytning, at der var mulighed for at lukke et eventuelt hul på tabte forventede eksterne indtægter i 2018 og 2019.

*Skype-møde*

Herefter deltog afdelingschef Bente Skovgaard Kristensen (BKS) og kontorchef Per Nylykke (PN) fra Kulturministeriet (KUM) på bestyrelsens opfordring i bestyrelsesmødet via Skype.

JP fremførte, at der for Idans bestyrelse rejste sig en lang række praktiske, tekniske og aftalemæssige forhold, herunder særligt to ting.

a) Det principielle. En selvejende institution med en ansvarlig bestyrelse, som i denne situation ikke har haft en mulighed for at indflydelse på, hvordan virksomheden skal drives i fremtiden og kunne leve op til budgetterne.

b) Det økonomiske (som beskrevet ovenfor). hvor KUM bl.a. i efteråret udtrykte bekymring over Idans økonomi, hvorfor det er nødvendigt at tage hensyn til instituttets økonomiske forudsætninger ved udflytningen.

BKS orienterede om, at beslutningen vedr. udflytning, herunder af offentligt selvejende institutioner, er en regeringsbeslutning. Derfor er bestyrelsens synspunkt vedr. beslutningsprocessen ikke et anliggende for departementet at svare på. Dette spørgsmål hører under ministeren, men BKN ville viderebringe det. BKN uddybede, at der rent formelt ikke var grebet ind i bestyrelsens beslutningskompetence, idet det eneste, der skulle ændres, var en beslutning om, hvor Idan skulle ligge rent fysisk, og den beslutning er Kulturministerens kompetence.

HS anerkendte, at der var tale om en politisk beslutning, men Idans bestyrelse har stadig det økonomske ansvar. Bestyrelsen står på mål for økonomien, og Idan har kørt på en knivsæg. Det er klart, at forudsætningerne ændrer sig for bestyrelsens budget for 2018, og skal bestyrelsen have ansvaret, skal der også findes en løsning på det sandsynlige indtægtstab. Alle accepterer, at der er produktivitetstab i udflyttede virksomheder, for Idan kan et sådant tab aflæses direkte på bundlinjen. Det er både et principielt spørgsmål, men også et spørgsmål om at give bestyrelsen økonomiske rammebetingelser, så instituttet kan fungere.

BKS udtrykte forståelse for synspunktet. Der er i regi af KUM nedsat en arbejdsgruppe for hver af de fire udflyttede institutioner. Arbejdsgrupperne skal kortlægge konsekvenserne for alle fire institutioner, og BKS har noteret synspunkterne fra JP, HB og HS. Nu skal der skabes overblik over konsekvenserne for Idan.

JP (og bestyrelsen) godkendte det fremlagte endelige kommissorium for arbejdsgruppen vedr. udflytningen, men advarede om, at det er vigtigt at tage højde for det godkendte budget for 2018, og at Idan netop nu taber momentum. Idan vil ikke risikere, at man skal udflytte otte arbejdspladser og i stedet ender med at tabe otte arbejdspladser. Idan ønsker KUM’s hjælp til at gennemføre udflytningen ved samme styrke som hidtil.

BKS understregede, at KUM har en interesse i en succesfuld udflytning, hvor Idan er lige så velfungerende efter udflytningen som nu. KUM kunne ikke love penge ud over de helt konkrete flytteomkostninger, men en første forudsætning ville være at få gjort omkostningerne op.

HS gav udtryk for et ønske om, at departementets forståelse for Idans særlige situation bliver formidlet videre til Finansministeriet og kulturministeren.

MBA supplerede med et ønske om hurtig afklaring af hensyn til fastholdelse af medarbejderne og dermed instituttets kompetencer.

BKS gav udtryk for, at første indmelding af flytteomkostninger til Finansministeriet skal ske i uge 10. Alle har en fælles interesse i, at udflytningen forløber godt for Idan og de øvrige berørte institutioner. KUM står til rådighed for bestyrelsen i processen.

*Bestyrelsens videre arbejde med udflytningen*

Hermed afsluttedes KUM-repræsentanternes deltagelse i bestyrelsesmødet.

Bestyrelsen afrundede diskussionen med at drøfte strategi for den videre proces.

Bestyrelsen mødes igen den 21. marts og vil her tage stilling til det foreløbige forløb og konsekvenserne heraf for Idan og for bestyrelsen.

**3) Foreløbig udflytningsplan**

*Bestyrelsen drøfter de overordnede linjer i en foreløbig udflytningsplan*

*Bilag:*

*Udkast til køreplan for udflytning pr. 21. januar 2018*

Bestyrelsen godkendte den fremlagte foreløbige køreplan.

**4) Budgetopfølgning for 2017 og budget 2018**

*Bestyrelsen drøfter en foreløbig prognose for årsresultat 2017. da foreligger ingen budgetopfølgning for det KUM-godkendte budget for 2018 af 19. december 2017, da en lang række usikkerhedspunkter vedr. udflytning skal afklares.*

*Bilag:*

*Opdateret estimat for årsresultat 2017 (Bilag følger)*

*KUM-godkendt budget for 2018 af 19. december 2017*

Bestyrelsen godkendte det fremlagte budget.

**5) Idans idrætspolitiske situation**

*Bestyrelsen foretager som konsekvens af regeringens udflytningsplaner af Idan og LOA en uformel drøftelse af den generelle idrætspolitiske situation, herunder behovet for styrket synliggørelse af instituttets arbejde og relevans i forhold til Folketinget og regeringen.*

Bestyrelsen drøftede de idrætspolitiske perspektiver ved udflytningen.

**6) Evt. revision af tegningsret**

*Ved evt. overdragelse af administration*

Ikke nødvendigt på det aktuelle stadie.

**7)Kommende mødedatoer 2018:**

Onsdag den 21. marts kl. 15-17 i København (nyt klokkeslet).

Onsdag den 30. maj kl. 10-13 i Faaborg (godkendelse af revisionspåtegnet årsrapport)

**8) Evt.**